የህዝቡን ህጋዊ ጥያቄ ሽፋን በማድረግ አገሪቱን ወደ ብጥብጥ የሚመሩ አካላትን ለማስቆም መንግስት የተቻለውን ሁሉ ያደርጋል
የመንግስት ኮሙኒኬሽን ጽህፈት ቤት ሚኒስትር አቶ ጌታቸው ረዳ ዛሬ ለጋዜጠኞች በሰጡት መግለጫ፥ በኦሮሚያ አንዳንድ አካባቢዎች በመልካም አስተዳደር እጦትና በአዲስ አበባ ማስተር ፕላን ምክንያት ተነስተው የነበሩ ጥያቄዎች አገሪቱን ወደ ጥፋት ለማስገባት በሚፈልጉ አካላት እየተጠለፉ ነው ብለዋል።በተለይም ሰሞኑን በአርሲ በተከሰተው አለመግባባት ለጠፋው የሰው ህይወትና ለወደመው ንብረት ዋነኛ ተጠያቂዎቹ አገሪቱን ለማፈራረስ አላማ አንግበው የሚንቀሳቀሱ የታጠቁ አካላት መሆናቸውን ነው ሚኒስትሩ የተናገሩት።መንግስት የህዝቡን ህጋዊ ጥያቄዎች ባፋጣኝ ለመፍታት የውይይት መድረኮችን በመክፈትና አገልግሎት በሚሰጡ ተቋማት ላይ ትኩረት ሰጥቶ እየሰራ ነው ያሉት ሚኒስትሩ፥ አገሪቱን ከእንደዚህ አይነት ጥፋት ለመታደግም ከህዝቡ ጋር በመሆን ተመጣጣኝ እርምጃ መውሰዱን ይቀጥላል ነው ያሉት።ተቃውሞው በሰላማዊ መንገድ እንዲፈታ መንግስት የተቻለውን ሁሉ እያደረገ ነው፣ ወደፊትም ችግሮቹ በሰላማዊ መንገድ እንዲፈቱ ጥረት ያደርጋል ያሉት ሚኒስትሩ፥ ይህን ወደ ጥፋት ለመቀልበስ የሚፈልጉ የውጭና የውስጥ አካላት ስላሉ ህዝቡ ከመንግስት ጎን አንዲቆም ጠይቀዋል።በአሁኑ ወቅት ያለው አለመግባባት ከኦሮሞ ህዝብ የማስተር ፕላን ጥያቄና የመልካም አስተዳደር ጥያቄ በምንም እንደማይገናኝም ነው ያስታወቁት።(ኢዜአ)